ปัจจัยความเสี่ยง

ความเสี่ยงจากการผันผวนของราคาวัตถุดิบ 

เนื่องจากวัตถุดิบเป็นปัจจัยหลักในการผลิตอาหารสัตว์
โดยวัตถุดิบที่นำมาใช้จำเป็นต้องใช้วัตถุดิบจากธรรมชาติ
มาผ่านกระบวนการผลิตเพื่อให้ออกมาเป็นผลิตภัณฑ์อาหารสัตว์ที่มีคุณภาพและมาตรฐาน
ซึ่งวัตถุดิบที่สำคัญในการผลิตได้แก่ ปลาป่น กากถั่วเหลือง แป้ง ตับปลาหมึก
ดังนั้นบริษัทอาจจะต้องประสบปัญหาในเรื่องการ
ผันผวนของราคาวัตถุดิบที่มีการเปลี่ยนแปลงไปตามความต้องการของตลาด
หรือประสบปัญหาในเรื่องการขาดแคลนวัตถุดิบ ในอดีตที่ผ่านมา
ราคาของวัตถุดิบมีความผันผวนไม่มากนัก โดยเฉลี่ยอยู่ประมาณร้อยละ 5
ยกเว้นในช่วงวิกฤตการณ์เช่นในปี 2547
เนื่องจากราคาน้ำมันและค่าขนส่งที่ปรับตัวสูงขึ้นทำให้ต้นทุนในการผลิตสูงขึ้นเป็นประวัติการณ์
แต่เพื่อเป็นการรักษาสัดส่วนของลูกค้า
บริษัทจึงต้องยอมแบกภาระต้นทุนเพื่อถือครองส่วนแบ่งตลาดโดยมิได้ปรับราคาขายสินค้าเพื่อชดเชยราคาต้นทุนวัตถุดิบที่สูงขึ้น

อย่างไรก็ตามบริษัทก็มีนโยบายในการจัดซื้อวัตถุดิบให้มีความหลากหลายและกระจายไปตามภูมิภาคต่างๆ
พร้อมทั้งมีการหาแหล่งวัตถุดิบใหม่ๆ เพิ่มขึ้นอยู่เสมอ รวมถึงการใช้วัตถุดิบแบบผสมผสานกัน
การคาดการณ์ราคาวัตถุดิบเพื่อป้องกันความเสี่ยงในด้านความไม่แน่นอนของราคา
ตลอดจนการทำสัญญาซื้อขายล่วงหน้าในเรื่องของปริมาณ คุณภาพของวัตถุดิบที่บริษัทต้องการ

ความเสี่ยงจากอัตราแลกเปลี่ยน

เนื่องจากบริษัทมีการนำเข้าวัตถุดิบซึ่งได้แก่ ตับปลาหมึก และปลาป่น
ซึ่งเป็นวัตถุดิบสำคัญที่ใช้เพื่อเสริมคุณค่าอาหารสัตว์น้ำ
เป็นส่วนช่วยในการเสริมสร้างโปรตีนและไขมันให้แก่สัตว์น้ำ
โดยบริษัทจะจัดซื้อวัตถุดิบเป็นสกุลเงินต่างประเทศ
ทำให้ความผันผวนของอัตราแลกเปลี่ยนมีผลต่อต้นทุนการผลิตและการดำเนินงานของบริษัทโดยตรงเนื่องจากบริษัทมีการจำหน่ายผลิตภัณฑ์ให้แก่ลูกค้าภายในประเทศซึ่งได้แก่กลุ่มตัวแทนจำหน่าย
และกลุ่มเกษตรกร

ปัจจุบันบริษัทมีนโยบายในการป้องกันความเสี่ยงจากอัตราแลกเปลี่ยนโดยการซื้อเงินตราต่างประเทศล่วงหน้า
(Forward Contract)
โดยการจองอัตราแลกเปลี่ยนกับธนาคารล่วงหน้าเพื่อประกันความเสี่ยงเป็นครั้งคราว
คราวละไม่เกิน 3 เดือน
รวมทั้งมีการศึกษาข้อมูลสถิติความผันผวนของอัตราแลกเปลี่ยนในแต่ละสกุลเงิน
นอกจากนี้บริษัทได้มีนโยบายลดการสั่งซื้อวัตถุดิบจากต่างประเทศลง

ความเสี่ยงจากการแข่งขันกับผู้ค้ารายใหญ่ซึ่งเป็นผู้นำตลาด

สินค้าหลักของบริษัทคืออาหารกุ้ง
ซึ่งเป็นสินค้าที่มีมูลค่าสูงกว่าอาหารปลามากจึงทำให้มีการแข่งขันสูงตามไปด้วย
ผู้นำตลาดของสินค้าอาหารกุ้งมีส่วนแบ่งในตลาดถึงร้อยละ 50
รองลงมาเป็นบริษัทขนาดกลางในระดับเดียวกัน 4-5 บริษัท ซึ่งจะแบ่งส่วนที่เหลือไปประมาณร้อยละ
35 นอกจากนั้นก็จะเป็นบริษัทรายย่อยต่างๆ

เนื่องจากผู้นำตลาดได้รับความเชื่อถือจากเกษตรกรสูงและมีการจำกัดยี่ห้อสินค้าที่จะมาลงเสริมในร้านค้า
มีการผูกขาดระหว่างเกษตรกรผู้เลี้ยงกุ้งที่จะต้องใช้วัตถุดิบจึงทำให้บริษัทค่อนข้างประสบความยากลำบากในการแย่งส่วนแบ่งทางการตลาด
ประกอบกับบริษัทจัดอยู่ในบริษัทขนาดกลางทำให้บริษัทไม่สามารถปรับราคาขายหรือราคารับซื้อวัตถุดิบได้โดยสะดวก

อย่างไรก็ตามบริษัทได้มีการเสนอผลประโยชน์ตอบแทนที่สูงกว่า หรือเงื่อนไขที่ดีกว่า
รวมทั้งเน้นประสิทธิภาพในการบริการเพื่อเป็นการจูงใจตัวแทนจำหน่ายทำให้บริษัทยังสามารถคงยอดขายของอาหารกุ้งได้ถึงแม้ว่าปริมาณความต้องการอาหารกุ้งยังคงน้อยกว่าปริมาณการผลิตโดยรวม
เนื่องจากการมุ่งมั่นที่จะรักษาคุณภาพสินค้าและการบริการที่ตอบสนองความต้องการของลูกค้าได้อย่างรวดเร็ว
ทำให้ลูกค้ามีความเชื่อมั่นว่าจะได้รับสินค้าที่มีมาตรฐานอย่างสม่ำเสมอ
บริษัทจึงได้รับการตอบสนองจากลูกค้าเป็นอย่างดี
รวมทั้งตลาดการส่งออกกุ้งสดมีการขยายตัวจากการลดความเข้มข้นของการกีดกันทางการค้าและการตื่นตัวของผู้บริโภคจากกระแสการรักษาสุขภาพ
รัฐบาลก็ยังมีนโยบายส่งเสริมอาหารแปรรูป โดยมุ่งให้ประเทศไทยเป็นครัวของโลก

ส่วนธุรกิจอาหารปลานั้นปัจจุบันอัตราการเจริญเติบโตของอุตสาหกรรมอาหารปลามีการเติบโตอย่างสม่ำเสมอ
ปริมาณกำลังการผลิตอาหารปลาในอุตสาหกรรมโดยรวมยังคงมีน้อยกว่าความต้องการในตลาด
จึงยังไม่ส่งผลกระทบต่อบริษัทในช่วงนี้
แต่ตลาดอาหารปลานับเป็นตลาดที่สร้างความสนใจให้ผู้ผลิตอาหารสัตว์รายอื่นเนื่องจากเป็นอุตสาหกรรมที่มีการขยายอย่างต่อเนื่อง
คาดการณ์ว่าในอีก 2 ปีข้างหน้า การแข่งขันจะมีความเป็นไปได้ที่จะทวีความรุนแรงขึ้น เนื่องจากมี
2 – 3
บริษัทใหญ่กำลังขยายกำลังการผลิตและผู้แข่งขันรายใหม่อีกจำนวนหลายรายที่จะเข้ามาในตลาด

อย่างไรก็ตามบริษัทถือเป็นหนึ่งในผู้นำธุรกิจอาหารปลา
(จากการประมาณการของฝ่ายขายของบริษัท)มีฐานลูกค้ากว้างครอบคลุมทั่วประเทศ
ลูกค้ายังคงใช้สินค้าของบริษัทอย่างต่อเนื่อง เนื่องจากมีความเชื่อมั่นในคุณภาพของสินค้าสูง
ซึ่งเป็นผลดีมาจากการที่บริษัทระวังในการรักษาคุณภาพสินค้าอย่างต่อเนื่อง
อีกทั้งบริษัทยังได้มีการเตรียมพร้อมหากการแข่งขันในอุตสาหกรรมมีความรุนแรงมากขึ้น
โดยมีแผนงานที่จะก้าวเข้าสู่การผลิตอาหารสัตว์เลี้ยงอื่นๆ
ซึ่งสามารถทำการผลิตโดยใช้เครื่องจักรปัจจุบันที่มีอยู่หากมีกำลังการผลิตเหลือ
หรือขยายกำลังการผลิตหากกำลังการผลิตที่มีอยู่ในปัจจุบันมีการใช้อย่างเต็มความสามารถแล้ว

ความเสี่ยงจากการจำหน่ายภายในประเทศ

ปัจจุบันบริษัทมีรายได้ส่วนใหญ่จากการจำหน่ายสินค้าภายในประเทศ
หากปีใดความต้องการอาหารสัตว์ลดลงเนื่องจากสภาพแวดล้อม หรือ สภาพดินฟ้าอากาศที่ไม่อำนวย
ก็จะเกิดผลกระทบที่มีนัยสำคัญต่อยอดขายรวมของบริษัท การเลี้ยงกุ้งและปลาจะเป็นไปตามฤดูกาล
ปริมาณการขายอาหารกุ้งและปลามักจะลดต่ำลงในช่วงปลายฤดูฝนถึงฤดูหนาว
เนื่องจากทั้งกุ้งและปลาจะกินอาหารน้อยลง แต่ถ้าหากมีโรคระบาดชนิดร้ายแรง
หรือสภาวะภัยแล้งหรือน้ำท่วม ที่ไม่สามารถคาดการณ์ได้เกิดขึ้น
ก็จะส่งผลกระทบมายังอุตสาหกรรมผู้ผลิตอาหารสัตว์ทั้งหมด

บริษัทจึงได้มีการลงทุนในกิจการอื่นๆ เพื่อเป็นการเสริมรายได้ให้แก่บริษัท
รวมทั้งยังขยายตลาดอาหารสัตว์น้ำในต่างประเทศเพื่อป้องกันความเสี่ยงที่อาจจะเกิดขึ้นจากการจำหน่ายในประเทศเป็นหลัก

ความเสี่ยงจากการลงทุนในธุรกิจอื่นๆ ทั้งในประเทศและต่างประเทศ

เนื่องจากบริษัทมีการลงทุนในธุรกิจอื่นๆ จึงอาจก่อให้เกิดความเสี่ยงในการควบคุมดูแลดำเนินการ
โดยเฉพาะการลงทุนในต่างประเทศยังต้องมีความเสี่ยงจากปัจจัยทางด้านการเมือง กฎหมาย
หรือภาวะเศรษฐกิจของประเทศที่อาจมีการเปลี่ยนแปลง

บริษัทได้มีการจัดส่งผู้บริหารเข้าไปดูแลกิจการอื่นๆ ทั้งในประเทศและต่างประเทศ
รวมทั้งให้มีการรายงานผลการดำเนินงานของแต่ละเดือนในที่ประชุมกรรมการบริษัท

ความเสี่ยงจากการกีดกันทางการค้า 

อุตสาหกรรมการเลี้ยงกุ้งของประเทศไทยไม่ได้รับผลกระทบจากการกีดกันทางการค้ามากนัก
เนื่องจากประเทศจีนและอินเดียซึ่งเป็นประเทศคู่แข่งจะต้องโดนภาษีการทุ่มตลาดกุ้ง (Anti
Dumping) จากประเทศสหรัฐอเมริกาเช่นเดียวกัน ถ้านับว่าประเทศที่ถูกเรียกเก็บภาษี AD
มีความเสียเปรียบกว่าประเทศอื่น
ก็นับได้ว่าประเทศไทยเป็นประเทศที่เสียเปรียบน้อยที่สุดเนื่องจากเสียภาษีในอัตราที่ต่ำกว่าประเทศคู่แข่ง
หากจะเกิดผลกระทบก็จะเกิดผลกระทบโดยตรงกับผู้ส่งออกกุ้งสดรายย่อยเท่านั้น
เนื่องจากในการส่งออกต้องมีการวาง Sea Bond ให้แก่ทางสหรัฐอเมริกา หมายถึง
การวางเงินค้ำประกันเป็นจำนวนเงินเทียบเท่ากับการส่งออกในปีที่ผ่านมา
ซึ่งเป็นข้อจำกัดของผู้ส่งออกกุ้งไทยอย่างมาก
ทำให้ขณะนี้มีผู้ส่งออกเพียงไม่กี่รายเท่านั้นที่สามารถเข้าตลาดสหรัฐฯได้
จึงถือเป็นโอกาสที่ดีสำหรับผู้ส่งออกกุ้งรายใหญ่ที่มีศักยภาพทางการเงินสูง
ดังนั้นการเรียกเก็บภาษีในส่วนนี้จึงไม่ส่งผลกระทบมายังผู้ผลิตอาหารกุ้ง
รวมทั้งการคืนสิทธิพิเศษทางภาษีศุลกากรของ EU
ยังส่งผลประโยชน์ให้แก่ประเทศไทยเป็นอย่างมากเพราะจะได้ตลาดที่เคยสูญเสียไปกลับคืนมา
อย่างไรก็ตามก็ยังคงต้องมีการระมัดระวังในเรื่องของสารตกค้างที่ทาง EU
ชอบนำมาอ้างเพื่อกีดกันการส่งออก

ในการป้องกันเรื่องของสารตกค้าง ประเทศไทยโดยกรมประมงได้มีการจัดทำมาตรฐานโค๊ด ออฟ
คอนดัค (Code of Conduct)
ซึ่งมีการจดทะเบียนรับรองฟาร์มกุ้งและกระตุ้นให้มีการตื่นตัวเรื่องการใช้สารเคมี
บริษัทยังได้ร่วมมือในการให้ความรู้แก่เกษตรกรเพื่อไม่ให้มีการใช้สารเคมีในการเลี้ยงกุ้ง
รวมทั้งอาหารสัตว์น้ำทุกประเภทของบริษัทไม่ได้มีการใช้สารเคมีใดๆทั้งสิ้น
ดังนั้นผลกระทบจากการกีดกันทางการค้าจะเกิดโดยตรงกับผู้ส่งออกกุ้งสดรายย่อยเท่านั้น
การส่งออกและอุตสาหกรรมการเลี้ยงกุ้งของไทยยังมีอัตราการเจริญเติบโตอย่างต่อเนื่องโดยสามารถพิจารณาได้จากตัวเลขจากสมาคมอาหารสัตว์ไทยในปี
2548 ที่เพิ่มขึ้น (โปรดดูรายละเอียดในส่วนที่ 2 หน้า 17)

ความเสี่ยงจากการเสนอขายใบสำคัญแสดงสิทธิ

บริษัทมีความเสี่ยงที่จะไม่ได้รับเงินเพิ่มทุนจากการใช้สิทธิซื้อหุ้นสามัญของผู้ถือใบสำคัญแสดงสิทธิ
ที่อาจเกิดขึ้นในกรณีที่ราคาหุ้นสามัญของบริษัทต่ำกว่าราคาการใช้สิทธิ ณ
วันที่ครบกำหนดให้มีการใช้สิทธิซื้อหุ้นของบริษัท ทำให้บริษัทจะไม่ได้รับเงินเพิ่มทุนตามที่กำหนดไว้

นอกจากนี้ ผู้ถือใบสำคัญแสดงสิทธิมีความเสี่ยงจากเงื่อนไขการปรับสิทธิตามข้อ 4.2
ของข้อกำหนดว่าด้วยสิทธิและหน้าที่ของผู้ออกใบสำคัญแสดงสิทธิและผู้ถือใบสำคัญแสดงสิทธิ
เนื่องจากการปรับสิทธิดังกล่าวจะคำนึงถึงราคาของหุ้นสามัญ ณ วันปรับสิทธิเท่านั้น
โดยไม่คำนึงถึงมูลค่าตามเวลา (Time Value) แต่อย่างใด
ซึ่งมูลค่าตามเวลาของใบสำคัญแสดงสิทธิจะลดลงเมื่อเวลาการใช้สิทธิของใบสำคัญแสดงสิทธิเหลือน้อยลง